DEĊIŻJONI TAL-KUMMISSJONI
ta' l-20 ta' Jannar 2006
li temenda d-Deċiżjoni 2005/710/KE dwar ċerti miżuri ta' protezzjoni li għandhom x'jaqsmu ma' suspett ta' influwenza tat-tjur ta' patoġeniċità għolja fir-Rumanija
(innotifikata taħt dokument numru C(2006) 61)
(Test b'rilevanza għaż-ŻEE)
(2006/23/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u għasafar oħra, li tikkawża mwiet u disturbi li malajr jistgħu jiksbu daqs epiżootiku li kapaċi jkunu ta' theddida serja għas-saħħa pubblika u dik ta' l-annimali u li jnaqqsu sew il-profittabbiltà tat-trobbija tat-tjur ta' l-irziezet. Hemm riskju li l-aġent tal-marda jista' jiddaħħal permezz tal-kummerċ internazzjonali fit-tjur ħajjin u fil-prodotti tat-tjur.
(2)
Fit-12 ta' Ottubru 2005, ir-Rumanija nnotifikat lill-Kummissjoni bl-iżolament ta' virus ta' l-influwenza A tas-sottotip H5N1 tar-razza Ażjatika miġbur minn każ kliniku fit-tjur ta' l-irziezet. Id-Deċiżjoni tal-Kummissjoni 2005/710/KE dwar ċerti miżuri ta' protezzjoni li għandhom x'jaqsmu ma' suspett ta' influwenza tat-tjur ta' patoġeniċità għolja fir-Rumanija (3) ġiet għalhekk adottata.
(3)
Ir-Rumanija applikat miżuri stretti għall-kontroll tal-mard u bagħtet aktar informazzjoni lill-Kummissjoni dwar is-sitwazzjoni tal-marda. Din l-informazzjoni tiġġustifika s-sospensjoni ta' l-importazzjoni lil dawk il-partijiet tat-territorju tar-Rumanija li huma milquta u f'riskju.
(4)
Id-Deċiżjoni 2005/710/KE għandha għalhekk tiġi emendata skond dan.
(5)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/710/KE hija emendata kif ġej:
1.
L-Artikolu 1 huwa mibdul b'dan li ġej:
“Artikolu 1
1. L-Istati Membri għandhom jissospendu l-importazzjoni ta'
a)
tjur ħaj, ratiti, tjur tal-kaċċa u bir-rix sew imrobbi kif ukoll selvaġġ, u bajd għat-tifqis li jkun ġej mill-parti tat-territorju tar-Rumanija msemmija fil-Parti A ta' l-Anness; u
b)
il-prodotti li ġejjin mill-parti tat-territorju tar-Rumanija msemmija fil-Parti B ta' l-Anness:
-
laħam frisk tat-tjur, ratiti u tjur tal-kaċċa u bir-rix sew selvaġġi u sew imrobbija,
-
preparati tal-laħam u prodotti tal-laħam li jikkonsistu fi, jew li fihom, laħam ta' dawn l-ispeċijiet,
-
ikel għall-annimali tad-dar mhux imsajjar u materjal mhux ipproċessat għall-għalf li fih kwalunkwe parti minn dawn l-ispeċijiet,
-
bajd għall-konsum mill-bniedem,
-
trofej tal-kaċċa mhux ipproċessati meħuda minn kwalunkwe għasfur, u
-
rix mhux ipproċessat u partijiet tar-rix.
2. B'deroga minn paragrafu 1 (b), l-Istati Membri għandhom jawtorizzaw l-importazzjoni tal-prodotti koperti mill-paragrafu 1 (b), l-ewwel sat-tielet inċiż, li jkunu nkisbu minn annimali maqtula qabel l-1 ta' Awissu 2005.
3. Fiċ-ċertifikati veterinarji/fid-dokumenti kummerċjali li jakkumpanjaw il-konsenji tal-prodotti li jissemmew fil-paragrafu 2, il-kelmiet li ġejjin, kif japplikaw b'mod xieraq għall-ispeċi, għandhom jiġu inklużi:
‘Laħam frisk tat-tjur/laħam frisk tar-ratiti/laħam frisk ta' tjur selvaġġi tal-kaċċa u bir-rix/laħam frisk ta' tjur tal-kaċċa u bir-rix imrobbi/prodott tal-laħam li jikkonsisti minn, jew li fih, laħam tat-tjur, ratiti, tjur tal-kaċċa u bir-rix selvaġġi jew imrobbija/ikel għall-annimali tad-dar mhux imsajjar u materjal mhux ipproċessat għall-għalf li fih kwalunkwe parti mit-tjur, ratiti, tjur tal-kaċċa u bir-rix selvaġġi jew imrobbija (*) miksuba minn għasafar maqtula qabel l-1 ta' Awissu 2005 u skond l-Artikolu 1(2) tad-Deċiżjoni tal-Kummissjoni 2005/710/KE.
4. B'deroga mill-paragrafu 1 (b), it-tieni inċiż, l-Istati Membri għandhom jawtorizzaw l-importazzjoni tal-prodotti tal-laħam li jikkonsistu fi, jew li fihom, laħam tat-tjur, ratiti, tjur tal-kaċċa u bir-rix selvaġġi jew imrobbija bil-kundizzjoni li l-laħam ta' dawn l-ispeċijiet ikun għadda minn talanqas wieħed mill-proċessi msemmija taħt il-punti B, C jew D fil-Parti IV ta' l-Anness II mad-Deċiżjoni tal-Kummissjoni 2005/432/KE.”
(*) Ingassa kif xieraq.’" 						
2.
Jiżdied l-Anness li t-test tiegħu huwa inkluż fl-Anness ma' din id-Deċiżjoni.
Artikolu 2
L-Istati Membri għandhom minnufih jieħdu l-miżuri meħtieġa biex jikkonformaw ma' din id-Deċiżjoni u jippubblikaw dawk il-miżuri. Għandhom jgħarrfu minnufih lill-Kummissjoni bihom.
Artikolu 3
Din id-Deċiżoni hija indirizzata lill-Istati Membri.
Magħmul fi Brussell, l-20 ta' Jannar 2006.